ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ./น. 34/2547เรื่อง การควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ เนื่องจากในปัจจุบันบริษัทหลักทรัพย์มีการใช้เทคโนโลยีสารสนเทศเป็นเครื่องมือในการประกอบธุรกิจหลักทรัพย์อย่างแพร่หลาย ซึ่งการใช้เทคโนโลยีสารสนเทศดังกล่าวอาจก่อให้เกิดความเสี่ยงในการดําเนินงานของบริษัทหลักทรัพย์หลายประการ โดยความเสี่ยงที่สํานักงานให้ความสําคัญ ได้แก่ ความเสี่ยงเกี่ยวกับการเข้าถึงข้อมูลและระบบคอมพิวเตอร์โดยบุคคลที่ไม่มีอํานาจหน้าที่เกี่ยวข้อง หรือการที่บุคคลที่มีอํานาจหน้าที่ไม่สามารถเข้าถึงข้อมูลในระบบคอมพิวเตอร์ในส่วนที่เกี่ยวข้องกับงานที่รับผิดชอบ หรือความไม่ถูกต้องครบถ้วนของข้อมูลและการทํางานของระบบคอมพิวเตอร์ หรือการที่ไม่สามารถใช้ข้อมูลหรือระบบคอมพิวเตอร์ได้อย่างต่อเนื่องหรือในเวลาที่ต้องการ ตลอดจนการที่บริษัทหลักทรัพย์มิได้จัดให้มีการบริหารจัดการ ระบบคอมพิวเตอร์ และบุคลากรด้านคอมพิวเตอร์ ให้เหมาะสมและเพียงพอแก่การสนับสนุนการประกอบธุรกิจ ซึ่งความเสี่ยงตามที่กล่าวมาข้างต้นอาจก่อให้เกิดความเสียหายต่อการประกอบธุรกิจหลักทรัพย์ของบริษัทหลักทรัพย์และลูกค้าได้ ดังนั้น เพื่อเป็นการป้องกันความเสี่ยงเกี่ยวกับการใช้เทคโนโลยีสารสนเทศในการดําเนินงานของบริษัทหลักทรัพย์ และเพื่อประโยชน์ในการสั่งการของสํานักงาน อาศัยอํานาจตามมาตรา 141(2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์โดยความเห็นชอบของคณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ "บริษัทหลักทรัพย์" หมายความว่า บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ การจัดจําหน่ายหลักทรัพย์หรือการจัดการกองทุนรวม แต่ไม่รวมถึงสถาบันการเงินที่จัดตั้งตามกฎหมายอื่นและได้รับใบอนุญาตประกอบธุรกิจหลักทรัพย์ "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ บริษัทหลักทรัพย์ต้องจัดให้มีนโยบายและระเบียบปฏิบัติเกี่ยวกับการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ที่เป็นลายลักษณ์อักษรและได้รับความเห็นชอบจากคณะกรรมการบริหารหรือคณะกรรมการของบริษัทหลักทรัพย์ข้อ ๓ บริษัทหลักทรัพย์ต้องจัดให้มีการตรวจสอบการปฏิบัติงานด้านเทคโนโลยีสารสนเทศโดยหน่วยงานภายในบริษัทหลักทรัพย์เองหรือโดยผู้ตรวจสอบที่เป็นบุคคลภายนอก เพื่อทําหน้าที่ตรวจสอบความเสี่ยงด้านเทคโนโลยีสารสนเทศทุกประเภทที่อาจเกิดขึ้นได้ ทั้งนี้ ในกรณีที่การตรวจสอบดังกล่าวดําเนินการโดยหน่วยงานภายในของบริษัทหลักทรัพย์ หน่วยงานดังกล่าวต้องมีความเป็นอิสระจากฝ่ายงานคอมพิวเตอร์ของบริษัทด้วยข้อ ๔ บริษัทหลักทรัพย์ต้องแบ่งแยกหน่วยงานและบุคลากรที่ปฏิบัติหน้าที่ในส่วนการพัฒนาระบบงาน (development) ออกจากหน่วยงานและบุคลากรที่ปฏิบัติหน้าที่ในส่วนการบริหารระบบ (system administration) ออกจากกัน และต้องจัดให้มีระบบการสอบยันการปฏิบัติงานระหว่างบุคลากรในหน่วยงานดังกล่าว โดยอย่างน้อยต้องไม่มอบหมายให้บุคลากรคนหนึ่งคนใดรับผิดชอบการปฏิบัติงานตลอดกระบวนการในลักษณะที่อาจเป็นช่องทางให้มีการแก้ไขหรือเปลี่ยนแปลงข้อมูลหรือการทํางานของระบบคอมพิวเตอร์โดยมิชอบข้อ ๕ บริษัทหลักทรัพย์ต้องจัดให้มีระบบการรักษาความปลอดภัยทางกายภาพที่เพียงพอแก่การป้องกันมิให้บุคคลที่ไม่มีอํานาจหน้าที่เกี่ยวข้องได้เข้าถึงอุปกรณ์คอมพิวเตอร์ที่สําคัญซึ่งจัดเก็บอยู่ในศูนย์คอมพิวเตอร์ และต้องจัดให้มีระบบป้องกันความเสียหายจากสภาวะแวดล้อมหรือภัยพิบัติต่างๆ ให้แก่อุปกรณ์คอมพิวเตอร์ที่สําคัญภายในศูนย์คอมพิวเตอร์ด้วยข้อ ๖ บริษัทหลักทรัพย์ต้องจัดให้มีระบบการรักษาความปลอดภัยของข้อมูล ระบบคอมพิวเตอร์และระบบเครือข่าย ที่เพียงพอแก่การป้องกันมิให้บุคคลที่ไม่มีอํานาจหน้าที่เกี่ยวข้องได้เข้าถึง ล่วงรู้ ใช้ประโยชน์ หรือแก้ไขเปลี่ยนแปลงข้อมูลหรือระบบดังกล่าวได้ ข้อ ๗ บริษัทหลักทรัพย์ต้องจัดให้มีมาตรการควบคุมที่เพียงพอเพื่อให้ระบบงานคอมพิวเตอร์ (application software) ที่ได้รับการพัฒนาหรือแก้ไขเปลี่ยนแปลงมีการประมวลผลที่ถูกต้องครบถ้วนและเป็นไปตามความต้องการของผู้ใช้งาน รวมทั้งต้องสื่อสารการพัฒนาหรือการเปลี่ยนแปลงให้ผู้ที่เกี่ยวข้องได้รับทราบอย่างทั่วถึงเพื่อให้สามารถใช้งานได้อย่างถูกต้อง ข้อ ๘ บริษัทหลักทรัพย์ต้องจัดให้มีการสํารองข้อมูลและระบบคอมพิวเตอร์ของบริษัทหลักทรัพย์เพื่อให้สามารถรองรับการประกอบธุรกิจได้อย่างต่อเนื่อง มีประสิทธิภาพและทันต่อเหตุการณ์ข้อ ๙ บริษัทหลักทรัพย์ต้องจัดให้มีมาตรการในการควบคุมการปฏิบัติงานประจําด้านคอมพิวเตอร์อย่างเพียงพอเพื่อให้ระบบคอมพิวเตอร์และการประมวลผลข้อมูลสามารถทํางานได้อย่างต่อเนื่องและถูกต้องครบถ้วนข้อ ๑๐ ในกรณีที่บริษัทหลักทรัพย์ใช้บริการงานเทคโนโลยีสารสนเทศของผู้ให้บริการที่เป็นบุคคลภายนอก บริษัทหลักทรัพย์ต้องจัดให้มีหลักเกณฑ์ในการคัดเลือกและพิจารณาความเหมาะสมของผู้ให้บริการ รวมทั้งต้องควบคุมและตรวจสอบการปฏิบัติงานของผู้ให้บริการอย่างเข้มงวด เพื่อให้ มั่นใจว่าผู้ให้บริการสามารถปฏิบัติงานตามข้อกําหนดในประกาศนี้ได้ข้อ ๑๑ เพื่อให้บริษัทหลักทรัพย์สามารถปฏิบัติตามข้อกําหนดในประกาศนี้อย่างมีประสิทธิภาพและมีมาตรฐานในระดับเดียวกัน ให้บริษัทหลักทรัพย์ปฏิบัติตามแนวทางปฏิบัติเกี่ยวกับการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ตามที่สํานักงานกําหนด (guideline) ในกรณีที่บริษัทหลักทรัพย์ดําเนินการในแนวทางปฏิบัติอื่นที่แตกต่างจากแนวทางที่สํานักงานกําหนด สํานักงานจะพิจารณาว่าบริษัทหลักทรัพย์ได้ปฏิบัติให้เป็นไปตามข้อกําหนดในประกาศนี้ ต่อเมื่อบริษัทหลักทรัพย์สามารถแสดงต่อสํานักงานได้ว่าแนวทางอื่นนั้นสามารถป้องกันความเสี่ยงด้านเทคโนโลยีสารสนเทศของบริษัทหลักทรัพย์ได้และมีประสิทธิภาพเพียงพอ ตลอดจนอยู่ในมาตรฐานที่ยอมรับได้สําหรับการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ข้อ ๑๒ ประกาศนี้ให้ใช้บังคับตั้งแต่วันที่ 1 กุมภาพันธ์ พ.ศ. 2548 เป็นต้นไปผู้มีอํานาจลงนาม - ประกาศ ณ วันที่ 20 กรกฎาคม พ.ศ. 2547 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์